Den grønne kjole, det store smil og de lange, mørke krøller. Billedet af 22-årige Mia Skadhauge Stevn har indprentet sig i en stor del af nordjydernes hukommelse. Også hos de unge. Det er nu fire dage siden, at Mia Skadhauge Stevn forsvandt. En bytur med veninderne i Jomfru Ane Gade endte med, at hun steg ind i en mørk bil, og siden har ingen set hende. Politiets kortlægning af den unge kvindes færden viser, at det er foran Netto på Vesterbro i Aalborg, at sporet efter Mia Skadhauge Stevn ender. Og at sådan en hændelse kan ske i Nordjylland, har sat tanker i gang hos flere unge nordjyder. -	Det er sådan noget, man hører, der sker i Asien og Afrika, men at det sker i lille Aalborg, det er virkelig skræmmende, siger Iben Klausholt Andersen, der er studerende på Aalborg Universitet. En evig bagtanke Gåturen fra festgaden til Vesterbro tager omkring tre minutter. Det er en tur, som et hav af festglade unge mennesker før har taget, når de skulle finde en bus eller taxa hjem efter en nat i Jomfru Ane Gade. Iben Klausholt er vokset op i Aalborg og er flere gange gået alene hjem fra byen. Men nu er det slut. -	Jeg kommer til at holde øje med, hvor mine veninder og venner går hen, og så er jeg nødt til at finde ud af, hvordan jeg selv kommer hjem, siger hun. På overvågningsbillederne af Mia Skadhauge Stevns færden kan man se, at hun stiger ind i en sort bil. Det er fortsat en gåde for Nordjyllands Politi, hvorfor den 22-årige kvinde ikke som vanligt tog bussen hjem, men i stedet hoppede ind i en bil. Nye vaner Selvom der ikke er noget, der tyder på, at Mia Skadhauge Stevn tidligere har kørt med pirattaxa, så vil politiet ikke afvise, at det kan være tilfældet her. Og det har fået Iben Klausholdt Andersen til at være ekstra opmærksom, når hun skal transporteres hjem fra byen. -	Jeg kommer til at holde øje med, om der er et skilt på alle de taxaer, jeg skal med, siger hun. Og spørger man flere af de unge studerende på Aalborg Universitet, så får den unge kvindes forsvinden betydning for deres færden i bylivet. -	Det kommer tæt på, synes jeg. Hvis jeg skal i byen, er jeg nødt til at tænke over, hvordan jeg kommer hjem, siger Laura Viktor Andreasen, der er studerende på Aalborg Universitet. Det gør sig også gældende for Magnus Løvbjerg, der læser på bacheloruddannelsen i By-, Energi- og Miljøplanlægning på Aalborg Universitet. -	Det sætter da tanker i gang, når jeg skal gå hjem om natten. Jeg bor selv et stykke herfra, siger han. Den 22-årige Mia Skadhauge Stevn er stadig ikke fundet. Politiet har anholdt og sigtet to 36-årige mænd for drab i sagen. De fremstilles torsdag klokken 11.00 i grundlovsforhør ved Retten i Aalborg.

Opsummering:
Ingen har set 22-årige Mia Skadhauge Stevn, efter hun steg sig ind i en sort personbil natten til søndag. Det har givet anledning til bekymring og utryghed blandt unge nordjyder.